Ο **Γιουσούφ Σιμσέκ** (τουρκικά: *Yusuf Şimşek*, 20 Ιουλίου 1975) είναι Τούρκος πρώην διεθνής ποδοσφαιριστής και νυν προπονητής. Κατά τη διάρκεια της ποδοσφαιρικής του καριέρας έπαιξε κυρίως στη θέση του επιθετικού μέσου. Αγωνίστηκε σε διάφορους τουρκικούς συλλόγους, μεταξύ των οποίων συμπεριλαμβάνονται οι Φενέρμπαχτσε και Μπεσίκτας.

Ποδοσφαιρική καριέρα
--------------------

### Πρώτα χρόνια

Ο Σιμσέκ γεννήθηκε το 1975 στην Αττάλεια ή στο Ακτσάι της επαρχίας Αττάλειας και κατά τη διάρκεια της εφηβείας του εγκαταστάθηκε στην κωμόπολη Ντέμρε. Ξεκίνησε την καριέρα του από την ερασιτεχνική Ντέμερσπορ και αργότερα μεταπήδησε στην Κεμέρσπορ με την οποία αγωνίστηκε για πρώτη φορά ως επαγγελματίας στη Β΄ κατηγορία της Τουρκίας. Οι εμφανίσεις του προκάλεσαν το ενδιαφέρον της Ντενίζλισπορ, η οποία τον απέκτησε το 1996. Με τη Ντενίζλισπορ πραγματοποίησε το ντεμπούτο του στην Α΄ κατηγορία κατά τη διάρκεια της σεζόν 1996/97, λαμβάνοντας μέρος σε 16 αναμετρήσεις. Παρέμεινε στην ομάδα μέχρι το 2000, καταγράφοντας 48 συμμετοχές με 11 τέρματα στην Α΄ κατηγορία και αντίστοιχα 58 συμμετοχές με 13 γκολ στη Β΄.

### Στη Φενέρμπαχτσε

Το 2000 αποκτήθηκε από τη Φενέρμπαχτσε, στην οποία παρέμεινε μέχρι το 2004. Είχε σημαντική συμβολή στην κατάκτηση του πρωταθλήματος της σεζόν 2000/01, ως μια αξιόπιστη λύση από τον πάγκο, μετρώντας 30 συμμετοχές τις οποίες πλαισίωσε με τέσσερα γκολ και έξι ασίστ. Κατά τη διάρκεια της παρουσίας του στη Φενέρ, αγωνίστηκε σε 89 επίσημες αναμετρήσεις. Αποχώρησε στα μέσα της αγωνιστικής περιόδου 2003/04.

### Επόμενα χρόνια

Μετά την αποδέσμευσή του από την ομάδα της Κωνσταντινούπολης είχε ένα σύντομο πέρασμα από την Γκαζιάντεπσπορ. Την επόμενη σεζόν (2005/06) αγωνίστηκε στις Ανκαράσπορ και Ακσαμπάτ Σεμπατσπόρ και στη συνέχεια επέστρεψε στη Ντενίζλισπορ. Το δεύτερο πέρασμά του από τον σύλλογο διήρκησε μια τριετία: ο ίδιος αναδείχτηκε αρχηγός της ομάδας, ενώ η απόδοσή του είχε ως επακόλουθο και την κλήση του στην Εθνική Τουρκίας, με την οποία αγωνίστηκε για πρώτη φορά το 2007. 

Τον Μάιο του 2008, μετά τη λήξη της συνεργασίας του με τη Ντενίζλισπορ, υπέγραψε αρχικά διετές συμβόλαιο συνεργασίας με τη Σκόντα Ξάνθη, επιδιώκοντας να αποφύγει το ενδεχόμενο κλήσης του για εκπλήρωση της στρατιωτικής θητείας. Τον επόμενο μήνα, έπειτα από αλλαγή στη σχετική νομοθεσία (πλέον δεν συνέτρεχε λόγος παραμονής του εκτός Τουρκίας) συμφώνησε με τη Μπούρσασπορ, με την οποία υπέγραψε έτερο συμβόλαιο γεγονός που οδήγησε την ελληνική ομάδα σε καταγγελία προς τη FIFA. Στην ομάδα της Προύσας παρέμεινε μέχρι τα μισά της σεζόν.

### Στη Μπεσίκτας

Τον Ιανουάριο του 2009 αποκτήθηκε από τη Μπεσίκτας, ομάδα που - όπως δήλωσε - υποστήριζε από παιδί. Η έλευσή του προκάλεσε ερωτηματικά και διάφορα σχόλια λόγω της ηλικίας αλλά και του παρελθόντος του στη Φενέρμπαχτσε. Με την ολοκλήρωση της σεζόν πανηγύρισε την κατάκτηση του νταμπλ με τη Μπεσίκτας. Στο πλαίσιο του πρωταθλήματος πέτυχε τρία γκολ σε 17 συμμετοχές, ενώ σκόραρε και τον τελικό Κυπέλλου κόντρα στη Φενέρμπαχτσε, όπου η ομάδα του επικράτησε με 4-2. Τα επόμενα έτη είχε περιορισμένο χρόνο συμμετοχής στον σύλλογο της Κωνσταντινούπολης, στον οποίο παρέμεινε μέχρι τα μέσα της σεζόν 2010/11.

### Ύστερη καριέρα

Τον Ιανουάριο του 2011 αποχώρησε από τη Μπεσίκτας και ακολούθως είχε ένα σύντομο πέρασμα από την Κάισερι Ερσίγιεσπορ, ομάδα της Β΄ κατηγορίας. Τελευταίος σταθμός της καριέρας του ήταν η Τουργκουτλουσπόρ, με την οποία αγωνίστηκε τη σεζόν 2011/12 στην τρίτη κατηγορία.

Εθνική ομάδα
------------

Ο Σιμσέκ αγωνίστηκε 6 φορές με την Εθνική Τουρκίας στο χρονικό διάστημα από το 2007 μέχρι το 2009, χωρίς να λάβει μέρος σε κάποια μεγάλη διοργάνωση. Η πρώτη του συμμετοχή καταγράφηκε τον Νοέμβριο του 2007 σε αγώνα εναντίον της Νορβηγίας για την προκριματική φάση του EURO 2008.

Χαρακτηριστικά παιχνιδιού
-------------------------

Ο Σιμσέκ ήταν ένας δεξιοπόδαρος ποδοσφαιριστής που διακρινόταν για την υψηλή τεχνική του κατάρτιση και τη συνεισφορά του στην ανάπτυξη του παιχνιδιού. Από την άλλη υστερούσε σε ταχύτητα, ενώ και ο ίδιος παραδέχτηκε πως κατά το μεγαλύτερο διάστημα της καριέρας του δεν επέδειξε τον κατάλληλο επαγγελματισμό, γεγονός που - σύμφωνα με την εκτίμησή του - αποτέλεσε τροχοπέδη για την περαιτέρω εξέλιξή του.

Ως προπονητής
-------------

Η προπονητική καριέρα του Σιμσέκ ξεκίνησε το 2011 στην Τουργκουτλουσπόρ όπου είχε την ιδιότητα του παίκτη-προπονητή. Στη συνέχεια ανέλαβε την τεχνική ηγεσία των Ντενίζλισπορ, Καρσίγιακα ΣΚ, Αντάλιασπορ, Μερσίν Ιντμάν Γιουρντού και Αφιέτ Αφιονσπόρ. Το 2020 ανέλαβε χρέη τεχνικού διευθυντή στη Μπαλικεσίρσπορ, θέση από την οποία παραιτήθηκε τον Σεπτέμβριο του 2021 λόγω διαφωνιών με τη διοίκηση του συλλόγου.

Παραπομπές
----------

1. ↑  (πολλαπλές γλώσσες) *Transfermarkt*. 7034. Ανακτήθηκε στις 9  Οκτωβρίου 2017.
2. ↑  (Ισπανικά) *Argentine Soccer Database*. 62220.
3. ↑  (Ισπανικά) *Argentine Soccer Database*. 62220. Ανακτήθηκε στις 4  Απριλίου 2022.
4. ↑  (πολλαπλές γλώσσες) *Transfermarkt*. 19920. Ανακτήθηκε στις 4  Απριλίου 2022.
5. 1 2 3 4 5 6 7 8  «Yusuf Şimşek». *national-football-teams.com* (στα Αγγλικά). National Football Teams. Ανακτήθηκε στις 24 Μαρτίου 2022.
6. ↑  «Yusuf Şimşek». *milliyet.com.tr* (στα Τουρκικά). Milliyet. Ανακτήθηκε στις 24 Μαρτίου 2022.
7. 1 2 3  Akbaş, Murat (2 Μαΐου 2020). «Yusuf Şimşek: Futbola 32 yaşında Beşiktaş'ta başladım». *fanatik.com.tr* (στα Τουρκικά). Fanatik. Ανακτήθηκε στις 23 Μαρτίου 2022.
8. 1 2 3 4  Tekin, Ozan (12 Ιανουαρίου 2009). «Yusuf, Beşiktaş'a faydalı olur mu?». *goal.com.tr* (στα Τουρκικά). Goal.com. Αρχειοθετήθηκε από το πρωτότυπο στις 18 Ιανουαρίου 2009. Ανακτήθηκε στις 23 Μαρτίου 2022.
9. ↑  Ζωιτός, Γιάννης (17 Μαΐου 2008). «Στην Ξάνθη ο Σιμσέκ». *contra.gr*. CONTRA. Ανακτήθηκε στις 24 Μαρτίου 2022.
10. 1 2  ««Διπλοθεσίτης» ο Σιμσέκ!». *sport-fm.gr*. ΣΠΟΡ FM 94.6. 8 Ιουνίου 2008. Ανακτήθηκε στις 24 Μαρτίου 2022.
11. ↑  «Καταφεύγει στη FIFA η Ξάνθη για Σίμσεκ». *contra.gr*. CONTRA. 29 Ιουλίου 2008. Ανακτήθηκε στις 24 Μαρτίου 2022.
12. ↑  «Beşiktaş'ta Yusuf Şimşek depremi!». *internetspor.com* (στα Τουρκικά). Internetspor. Ανακτήθηκε στις 24 Μαρτίου 2022.
13. ↑  «Yusuf Şimşek Kayseri Erciyesspor'da». *ntvspor.net* (στα Τουρκικά). NTV SPOR. 18 Ιανουαρίου 2011. Ανακτήθηκε στις 24 Μαρτίου 2022.
14. ↑  Καλογεράκης, Σταύρος, επιμ. (8 Μαΐου 2008). ««Κρούση» για Γιουσούφ Σιμσέκ». *sport-fm.gr*. ΣΠΟΡ FM 94.6. Ανακτήθηκε στις 23 Μαρτίου 2022.
15. ↑  «Kara Şimşek Turgutluspor'da». *haber1903.com* (στα Τουρκικά). Haber1903. 15 Ιουνίου 2011. Αρχειοθετήθηκε από το πρωτότυπο στις 29 Αυγούστου 2011. Ανακτήθηκε στις 24 Μαρτίου 2022.
16. ↑  «Yusuf Şimşek Beşiktaş'a geliyor!». *yeniakit.com.tr* (στα Τουρκικά). Akit. 27 Μαΐου 2018. Ανακτήθηκε στις 24 Μαρτίου 2022.
17. ↑  «Afjet Afyonspor, Yusuf Şimşek ile anlaştı». *goal.com* (στα Τουρκικά). GOAL. 13 Φεβρουαρίου 2019. Ανακτήθηκε στις 24 Μαρτίου 2022.
18. ↑  «Balıkesirspor'da Yusuf Şimşek istifa etti». *trtspor.com.tr* (στα Τουρκικά). TRT Spor. 4 Σεπτεμβρίου 2021. Ανακτήθηκε στις 24 Μαρτίου 2022.

Εξωτερικοί σύνδεσμοι
--------------------

* «Yusuf Şimşek». *national-football-teams.com* (στα Αγγλικά). National Football Teams.